SIRI เชื่อกำลังซื้อปี 65 ฟื้น เร่งปรับกลยุทธ์รองรับมานด์ต่างชาติ
SIRI มั่นใจอสังหาฯไทย ยังเป็นจุดหมายหลักของชาวต่างชาติ เชื่อกำลังซื้อปี 65 ฟื้นแน่ พร้อมรับทุกมาตรการรัฐกระตุ้นเศรษฐกิจประเทศ
SIRI มั่นใจอสังหาฯไทย ยังเป็นจุดหมายหลักของชาวต่างชาติ เชื่อกำลังซื้อปี 65 ฟื้นแน่ พร้อมรับทุกมาตรการรัฐกระตุ้นเศรษฐกิจประเทศ
14 ก.ย. 2564

นายเศรษฐา ทวีสิน ประธานอำนวยการและกรรมการผู้จัดการใหญ่ บริษัท แสนสิริ จำกัด (มหาชน) หรือ SIRI เปิดเผยความพร้อมของบริษัทฯ หลังจากที่สถานการณ์การแพร่ระบาดของ COVID-19 และปัจจัยหนุนบวกเริ่มมีแนวโน้มในทิศทางดีขึ้นว่า แสนสิริมีความพร้อมอย่างมาก เพื่อเตรียมรองรับดีมานด์ที่เพิ่มสูงขึ้นในทุกๆ ด้านจากสัญญาณการฟื้นตัวที่เริ่มกลับมา โดยเฉพาะกำลังซื้ออสังหาฯของชาวต่างชาติที่หลั่งไหลเข้ามาจากการเปิดประเทศ ซึ่งเป็นโอกาสสำคัญที่จะสร้างรายได้มหาศาล และขับเคลื่อนเศรษฐกิจประเทศ
รวมถึงทิศทางที่ดีจากการเริ่มทยอยออกมาตรการกระตุ้นเศรษฐกิจของรัฐบาลที่ช่วยผลักดันให้ภาพรวมเศรษฐกิจไทยเดินหน้าต่อได้ในช่วงเวลานี้ มีโครงการอสังหาฯพร้อมอยู่ต่างๆ ในโลเคชั่นศักยภาพที่กระจายอยู่ทั่วประเทศทั้งในกรุงเทพฯ และหัวเมืองท่องเที่ยวต่างจังหวัดที่เป็นเมืองตากอากาศยอดนิยมของชาวต่างชาติ อย่าง ภูเก็ต เชียงใหม่ หัวหิน พัทยา รวมถึงชื่อเสียงคุณภาพแบรนด์แสนสิริ ที่ได้รับการยอมรับและมียอดขายอสังหาฯ สูงสุดในต่างประเทศมายาวนานกว่า 8 ปี ออฟฟิศและทีมงานในเซี่ยงไฮ๊ ตลอดจนทีมขายและพนักงานที่ได้รับวัคซีนครบสองเข็มเรียบร้อยแล้ว
ทั้งนี้ มั่นใจว่า แสนสิริ ผู้นำธุรกิจอสังหาฯ หนึ่งในฟันเฟืองที่มีมูลค่าชี้วัดสำคัญต่อจีดีพีประเทศจะช่วยกระตุ้นให้เศรษฐกิจเติบโตขึ้นได้ในปึนี้ จากดีมานด์ที่อั้น (Pent-up demand) ของต่างชาติที่ต้องการซื้ออสังหาฯในไทยยังมีอยู่มาก โดยเฉพาะกลุ่มลูกค้าชาวจีน ซึ่งเป็นลูกค้าสำคัญหลัก รวมถึงความเชื่อมั่นที่ดีของต่างชาติต่อการจัดการด้านระบบสาธารณสุขและการบริหารประเทศ
“สถานการณ์ภาพรวมประเทศเริ่มมีแนวโน้มในทิศทางดีขึ้น จำนวนประชากรได้รับวัคซีนมากขึ้น บางส่วนเตรียมเริ่มฉีดวัคซีนบูสเตอร์โดสเข็ม 3 และรัฐบาลได้ออกมาตรการคลายล็อกดาวน์เบื้องต้นแล้ว นับเป็นสัญญาณที่ดีของประเทศในการเร่งเดินหน้าฟื้นฟูเศรษฐกิจของประเทศให้กลับมาหมุนเวียนได้ต่ออีกครั้งในทุกภาคส่วนธุรกิจ 
ทั้งนี้ ธุรกิจอสังหาฯ เป็นหนึ่งในฟันเฟืองหลักของการกระตุ้นเศรษฐกิจประเทศ และเป็นภาพสะท้อนที่ดีของการเติบโตและขับเคลื่อนเศรษฐกิจองค์รวมของประเทศที่มี Multiplier effect หรือการหมุนเวียนระบบเศรษฐกิจจากหลากหลายภาคส่วนธุรกิจที่เกี่ยวข้อง อาทิ ธุรกิจก่อสร้าง คนงาน วัสดุและอุปกรณ์ก่อสร้าง เครื่องใช้ไฟฟ้า เฟอร์นิเจอร์ เป็นต้น
ผมเชื่อมั่นอย่างยิ่งว่า ทุกมาตรการกระตุ้นเศรษฐกิจประเทศของรัฐบาลที่เริ่มเตรียมทะยอยเร่งผลักดันออกมานี้ จะเป็นปัจจัยบวกหนุนต่อธุรกิจอสังหาฯ สร้างรายได้มหาศาลเข้าประเทศ แสนสิริ ในฐานะผู้นำด้านธุรกิจอสังหาฯ พร้อมตอบรับทุกมาตรการกระต้นเศรษฐกิจรัฐอย่างเต็มที่เพื่อเป็นฟันเฟืองหนึ่งในการกระตุ้นเศรษฐกิจ และขับเคลื่อนธุรกิจในภาคส่วนอื่นๆ ส่งผลต่อภาพรวมเศรษฐกิจระดับมหภาค หลังจากนี้ เราจะเห็นประเทศไทยเดินหน้าไปในทิศทางที่ดีขึ้นอย่างแน่นอน เศรษฐกิจและการท่องเที่ยวจะกลับมาฟื้นตัว 
รวมถึงกำลังซื้อและแรงดึงดูดจากชาวต่างชาติ จากการผลักดันมาตรการกระตุ้นเศรษฐกิจของรัฐที่ออกมาหนุนธุรกิจอสังหา และอีกหลากหลายธุรกิจเมื่อประเทศมีเสถียรภาพในการจัดการบริหารในทิศทางที่ดี จะสามารถดึงดูดให้ประเทศต่างๆทั่วโลก หันมาลงทุนในประเทศไทยมากขึ้น ซึ่งรวมถึงการมองประเทศไทยเป็นที่อยู่อาศัยหลังที่สอง บ้านพักตากอากาศ หรือซื้ออสังหาฯเพื่อการลงทุน” นายเศรษฐา กล่าว